b'\n_START_ARTICLE_\nRudolf Sl\xc3\xa1nsk\xc3\xbd\n_START_SECTION_\nBiografija\n_START_PARAGRAPH_\nGim\xc4\x97 \xc5\xbeyd\xc5\xb3 \xc5\xa1eimoje, baig\xc4\x97 Prahos universitet\xc4\x85. 1921\xc2\xa0m. buvo vienu i\xc5\xa1 \xc4\x8cekoslovakijos komunist\xc5\xb3 partijos \xc4\xafk\xc5\xabr\xc4\x97j\xc5\xb3, 1929\xc2\xa0m. tapo partijos vadovo Klemento Gotvaldo pavaduotoju. 1935\xe2\x80\x931938\xc2\xa0m. buvo \xc4\x8cekoslovakijos Nacionalinio susirinkimo deputatu. Po Miuncheno sutarties \xc4\xafvyki\xc5\xb3 pab\xc4\x97go \xc4\xaf SSRS._NEWLINE_Antrojo pasaulinio karo metais organizavo partizanin\xc4\xaf jud\xc4\x97jim\xc4\x85 Slovakijoje. 1945\xc2\xa0m. tapo \xc4\x8cSKP Generaliniu sekretoriumi. Buvo vienas i\xc5\xa1 komunistinio perversmo organizatori\xc5\xb3 1948\xc2\xa0m. B\xc5\xabdamas ar\xc5\xa1us stalinistas aktyviai bendradarbiavo su sovietin\xc4\x97mis specialiosiomis tarnybomis, organizavo masin\xc4\xaf teror\xc4\x85 prie\xc5\xa1 politinius oponentus. Per penkerius metus \xc4\x8cekoslovakijoje buvo nuteista vir\xc5\xa1 100 t\xc5\xabkst. \xc5\xbemoni\xc5\xb3, 233 asmenys nuteisti mirties bausme._NEWLINE_1951\xc2\xa0m. rugs\xc4\x97jo m\xc4\x97n. Maskvos nurodymu ir sankcionavus K. Gotvaldui, u\xc5\xbe \xe2\x80\x9eklaiding\xc4\x85 kadr\xc5\xb3 politik\xc4\x85\xe2\x80\x9c buvo pa\xc5\xa1alintas i\xc5\xa1 \xc4\x8cSKP Generalnio sekretoriaus pareig\xc5\xb3, paskirtas Ministr\xc5\xb3 tarybos pirmininko pavaduotoju. Netrukus tardytojai paskelb\xc4\x97, kad R. Slanskis buvo \xe2\x80\x9esionistinio s\xc4\x85mokslo vadovas. 1951\xc2\xa0m. lapkri\xc4\x8dio m\xc4\x97n. \xc4\xaf Prah\xc4\x85 atvyk\xc4\x99s Anastasas Mikojanas perdav\xc4\x97 Stalino reikalavim\xc4\x85 nedelsiant suimti R. Slansk\xc4\xaf. Lapkri\xc4\x8dio 23 d. jis buvo suimtas, lapkri\xc4\x8dio 20-27 d. vyko vadinamasis \xe2\x80\x9eSlanskio procesas\xe2\x80\x9c, kuriame buvo teisiama 14 auk\xc5\xa1tas pareigas u\xc5\xbeima\xc4\x8di\xc5\xb3 partini\xc5\xb3 funkcionieri\xc5\xb3 (du \xc4\x8dekai, slovakas ir 11 \xc5\xbeyd\xc5\xb3 tautyb\xc4\x97s \xc5\xbemoni\xc5\xb3). R. Slankis nuteistas mirties bausme ir pakartas kartu su de\xc5\xa1im\xc4\x8dia kit\xc5\xb3 proceso dalyvi\xc5\xb3. Paskutiniai jo \xc5\xbeod\xc5\xbeiai buvo: \xe2\x80\x9eGavau, ko nusipelniau\xe2\x80\x9c.  R. Slanskio palaidojimo vieta ne\xc5\xbeinoma. 1963\xc2\xa0m. reabilituotas.'